পঞ্চায়েত ভোটকে সামনে রেখে বৃহস্পতিবারই ঢেলে সাজানো হয়েছে মালদহে তৃণমূলের সমস্ত ব্লক কমিটিকে। জেলার ১৪টি ব্লকে নতুন সভাপতিদের নাম ঘোষণা করেছে জেলা তৃণমূল নেতৃত্ব। আর এতেই তৈরি হয়েছে নতুন বিতর্ক। এই বিতর্কের কেন্দ্রে গাজোলের বিধায়ক দীপালি বিশ্বাস। তাঁকে গাজোলের ব্লক তৃণমূল সভাপতি করা হয়েছে। 
আর একেই হাতিয়ার করে সিপিএমের প্রতীকে জেতা দীপালিদেবীর বিধায়ক পদ খারিজের দাবি জানিয়ে বিধানসভার স্পিকারের দ্বারস্থ হতে চলেছে বিরোধী সিপিএম ও কংগ্রেস। রাজ্যের বিভিন্ন জেলায় তৃণমূলের দাপট থাকলেও সাংগঠনিক ভাবে মালদহে যথেষ্ট দুর্বল শাসক দল। এর সঙ্গে রয়েছে পুরনো গোষ্ঠীকোন্দল। এই অবস্থায় আগামী পঞ্চায়েত ভোটের দিকে লক্ষ্য রেখে দলকে চাঙ্গা করতে চাইছে তৃণমূল শীর্ষ নেতৃত্ব। সেই কারণে নতুন করে গড়া হয়েছে জেলার প্রায় সমস্ত ব্লক কমিটি। 
নতুন কমিটি ঘোষিত হতেই অবশ্য দেখা দিয়েছে নতুন বিতর্ক। নতুন কমিটিতে গাজোলের ব্লক তৃণমূলের সভাপতি হিসেবে ঘোষণা করা হয়েছে বিধায়ক দীপালি বিশ্বাসের নাম। শুধু তাই নয়, জেলা তৃণমূল সভাপতির প্যাডে নতুন কমিটির তালিকা উল্লেখ করে দেওয়া হয়েছে সংবাদমাধ্যমকেও। ওই তালিকাতেও দীপালিদেবীর নাম ও ফোন নম্বরের উল্লেখ করা হয়েছে। 
   
তৃণমূলের নতুন কমিটিতে গাজোলের সভাপতি হিসেবে দীপালি বিশ্বাসের নাম ঘোষনা হতেই, নতুন উদ্যমে আসরে নেমেছে সিপিএম। কারণ, ২০১৬ সলের বিধানসভা নির্বাচনে বাম কংগ্রেস জোট প্রার্থী হিসেবে সিপিএমের প্রতীকে নির্বাচিত হন দীপালি দেবী। এর পরে তৃণমূলের ২১ জুলাইয়ের মঞ্চে দেখা যায় সিপিএমের এই বিধায়ককে।
তখনই সিপিএম ও কংগ্রেস একযোগে তাঁর বিধায়ক পদ খারিজের জন্য স্পিকারের দ্বারস্থ হয়। কিন্তু দীপালিদেবী কখনই সিপিএম ছাড়ার কথা স্বীকার করেননি। এতদিন দলীয় কোনও পদে না থাকায় তাঁর বিরুদ্ধে জুতসই তেমন কোনো তথ্য, প্রমাণও দিতে পারেনি বাম বা কংগ্রেস। কিন্তু তৃণমূলের নতুন কমিটি ঘোষণা হতেই তাঁর বিরুদ্ধে জোরালো তথ্যপ্রমাণ হাতে এসেছে সিপিএমের। 

এই বিষয়ে অন্যান্য খবর

মমতার কানের তুলো খুলে দেবেন! সব্যসাচীর ‘চ্যালেঞ্জে’ হাঁ তৃণমূল নেতারাই


অবিলম্বে দিপালীদেবীকে নির্বাচনে জিতে আসার চ্যালেঞ্জ ছুড়েছেন সিপিএম জেলা সম্পাদক অম্বর মিত্র। তিনি জানিয়েছেন, বিধায়ক পদ খারিজের জন্য নতুন করে  স্পিকারের দ্বারস্থ হতে তৃণমূলের কমিটি তালিকা পাঠানো হচ্ছে সিপিএমের রাজ্য নেতৃত্ব ও পরিষদীয় দলের হাতেও। 
অম্বর মিত্র, সিপিএম জেলা সম্পাদকের অভিযোগ কী, দেখুন ভিডিও
 


 
এদিকে সভাপতির দায়িত্ব পাওয়ার পর আজ গাজোলে ফেরেন দীপালি দেবী। সকাল থেকেই তাঁকে শুভেচ্ছা জানাতে ভিড় করেন নেতা কর্মীরা। তবে ঘটা করে কমিটি ঘোষণায় অস্বস্তিতে পড়েছেন বিধায়ক। তাঁর বিধায়ক পদ খারিজের দাবি নিয়ে প্রশ্ন করা হলে বিষয়টি এড়িয়ে যাওয়ার চেষ্টা করেন তিনি। বলেন, এ বিষয়ে যা জানানোর স্পিকারকেই জানাবেন তিনি।
কী বলছেন দীপালি, দেখুন ভিডিও